რეალური დროის სტრატეგია

რეალური დროის სტრატეგია (; აბრ. RTS) —  სტრატეგიული ვიდეო თამაშის ქვეჟანრი, რომელიც არ პროგრესირებს ეტაპობრივად, არამედ საშუალებას აძლევს ყველა მოთამაშეს ერთდროულად, „რეალურ დროში“ ითამაშოს. ამის საპირისპიროდ, ბიჯურ სტრატეგიულ თამაშებში, მოთამაშეები მონაცვლებით თამაშობენ. ტერმინი „რეალური დროის სტრატეგია“ შემოიღო ბრეტ სპერიმ „Dune II“-ის რეკლამირებისას 1990-იანი წლების დასაწყისში. ყველაზე ძველ 2D რეალური დროის სტრატეგიულ თამაშად მიჩნეულია 1979 წელს გამოსული „War of Nerves“.

ამ ჟანრის თამაშებში, ყოველი მონაწილე ათავსებს შენობებს და მართავს მრავალ დანაყოფს არაპირდაპირი გზით, რათა მოიპოვოს კონტროლი რუკის ტერიტორიებზე და გაანადგუროს მოწინააღმდეგის რესურსები. რეალურ დროში სტრატეგიულ თამაშებში, შესაძლებელია დამატებითი ერთეულებისა და სტრუქტურების აგება. ამ რესურსების მოპოვება ხდება რუკაზე არსებული სპეციალური წერტილების კონტროლით, ან ამ მიზნისთვის განკუთვნილი გარკვეული ტიპის ერთეულებისა და ნაგებობების ფლობით. უფრო კონკრეტულად, RTS ჟანრის ტიპიური თამაში მოიცავს რესურსების მოპოვებას, ბაზის მშენებლობას, თამაშში ტექნოლოგიურ განვითარებას და დანაყოფების არაპირდაპირ კონტროლს.

RTS თამაშში გამარჯვებისთვის საჭირო მოქმედებები შეიძლება დიდ ძალისხმევას მოითხოვდეს, რის გამოც მათთვის კომპლექსური მომხმარებლის ინტერფეისები ჩამოყალიბდა. ზოგიერთი მახასიათებელი ნასესხებია დესკტოპ-გარემოდან; მაგალითად, „დაწკაპუნება და გადათრევის“ ტექნიკა ყუთის შესაქმნელად, რომელიც ირჩევს ყველა დანაყოფს მოცემულ არეალში. მიუხედავად იმისა, რომ გარკვეულ ვიდეო თამაშების ჟანრებს RTS-ის მსგავსი კონცეფციები და გეიმპლეი აქვთ, როგორც წესი ეს თამაშები არ მიეკუთვნებიან RTS ჟანრს.  მაგალითად, ქალაქმშენებლობის სიმულატორი, მშენებლობის და მართვის სიმულატორი და რეალური დროის ტაქტიკა, როგორც წესი, არ განიხილებიან რეალური დროის სტრატეგიებად.

რესურსები ინტერნეტში

სქოლიო

კატეგორია:ვიდეო თამაშის ჟანრები
კატეგორია:რეალური დროის სტრატეგიის თამაშები